དགེ་རྒན་དུས་ཆེན་ལ་བྲིས་པའི་ཉིན་ཐོ།དགེ་རྒན་དུས་ཆེན་ལ་ཐོན་ལ་ཉེ་བའི་དུས་འདིར།མང་བོ་ཞིག་གིས་རང་ཉེིད་ཀྱི་བསམ་བློ་སྔོན་ཐོན་ཡིན་མདོག་དང་ཅི་ཞིག་ཤེས་ཡོད་མཁྱེན་ཡོད་ཀྱི་སྒྲོབ་ཉམས་ཤིག་གིས་ངག་ཐོག་དང་ཡིག་ཐོག་གང་རུང་ནས།དགེ་རྒན་ནི་གནམ་འོག་གི་ནག་ཉེས་བཟོ་མཁན་དང་ཡང་ན་མི་རིགས་འདི་ལོག་ལམ་དུ་འཁྲིད་མཁན་གྱི་གཏེ་བོ་ཡིན་རབས་མང་བོ་ཞིག་གླེང་དུས།ངས་ལྷག་བསམ་རྣམ་དག་གི་སྒོ་ནས་རང་ཉིད་ཀྱི་དགེ་བའི་བཤེས་གཉེན་རྣམ་པར་དགོངས་དག་ཅིག་ཞུ་ན་འདོད།བདེན་པ་མིག་བཞིན་བསྲུང་ནས་ལས་རྒྱུ་འབྲས་ཀྱི་སྐད་ཆ་ཞིག་བཤད་ན།རོང་འབྲོག་དམངས་ཚོགས་ཀྱི་བྱིས་པ་ཚོའི་རྣམ་ཤེས་ཀྱི་ཞིང་སར་ཤེས་བྱ་ཡི་ས་བོན་གཏོར་མཁན་ཁྱེད་རྣམ་པ་ཡིན་པས་དྲིན་བྱས་པ་དྲིན་དུ་མ་གོ་ན་མི་དང་དུད་འགྲོ་ལ་ཁྱད་པར་ཅི་ཡོད།རང་གི་ནུས་ཤུགས་ཡོད་ཚད་རྩལ་དུ་སྤྲུགས་ནས་བྱིས་པ་ཚོའི་སློབ་སྦྱོང་གི་ཡོན་ཚད་དང་འཚོ་བའི་ཆུ་ཚད་།བདེ་འཇགས་སོགས་ལ་འགན་ཁུར་ནས་ཤ་འབད་རུས་འབད་བྱེད་བཞིན་པའང་སྒྲོ་འདོགས་གཏན་ནས་མ་ཡིན་པར་དོན་དངོས་ཡིན་པའི་བཀའ་དྲིན་འདི་སུ་ཞིག་གིས་རྟོགས།འདི་དག་བསམ་ན་དགེ་རྒན་རྣམ་་པར་མི་རིགས་ཀྱི་རྣམ་ཤེས་བསྐྲུན་པ་པོ་ཞེས་གཟི་བརྗིད་ཀྱི་མཚན་བྱང་ཞིག་བཏགས་ཡོད་པ་དེའང་དོན་ལ་གནས།བརྒྱ་ལ་དེ་དག་མི་ཤེས་པའི་དབང་དུ་བཏང་ན་ཡང་དེང་སང་གཞོན་སྐྱེས་མང་བོ་ཞིག་གིས་དགེ་རྒན་གྱི་ལས་གནས་ལ་མཐོང་ཆུང་དང་དགེ་རྒན་དག་གི་རྣམ་ཤེས་ལ་ས་འདེད་བྱེད་ཀྱི་ཡིག་རྡོག་དེ་དག་ཁྱོད་སྐྱེས་པ་ནས་མཁྱེན་ག་ལ་ཡོད།མེད་ན་འདི་དག་ཀྱང་སློབ་གྲྭ་ཆེ་འབྲིང་ཆུང་གསུམ་བརྒྱུད་དུས་ཀྱི་དགེ་རྒན་རྣམ་པའི་བཀའ་དྲིན་ཡིན་པར་བསམ་ན།ཁ་ཕྱིར་འཁོར་ནས་དགེ་རྒན་དག་གིས་ཅིག་ཅིག་དང་ཉིག་ཉིག་བྱས་སོང་ཟེར་ནས་གཡང་ལ་རྡོ་ཁ་བྱས་ན་ངོ་མི་གནོང་ངམ།